Egyértelműen a Minnesota Vikings védőjátékosa, Linval Joseph az NFL ötödik fordulójának legnagyobb sztárja: a 147 kilós védőfalember 64 yardos touchdownt szerzett a címvédő Philadelphia Eagles ellen egy interceptionből.

Josephnek szerencséje volt, mert a felpattanó labdából megszerzett interceptionnél csak az irányítót védő támadófalemberek voltak a környékén az Eaglesből, őket pedig ha nem is simán, de le tudta futni, és 64 yardos őrült sprintet kivágva megszerezte pályafutása első NFL-touchdownját.

A Vikings ezzel szerzett 10-3-as vezetést, a végén pedig 23-21-re nyertek. Joseph a 147 kilójával nem rekorder, Dontari Poe a védelemből a támadókhoz átállva 160 kilósan hozott pár éve TD-ket a Kansas City Chiefsben, de ő azért nem ilyen sprintek végén tette.

A New York Giants sztárelkapója, a meglehetősen hisztis nyáron, majd hónapon túllevő Odell Beckham Jr. a szezon első touchdownját szerezte meg a Carolina Panthers ellen, de meglepő módon nem elkapással, hanem passzal – a Giants egy duplapasszos játékkal próbálkozott, az Eli Manningtől kapott labdát a túloldalra tette vissza Beckham, ahol Saquon Barkley-t találta meg teljesen üresen.

A trükk mellett is elég őrült volt a meccs egyébként, Bekcham egy nagy egykezes elkapással indított például, de Curtis Samuel touchdownja sem volt akármilyen, ahogy öt védőt rázott le magával. És akkor még ott van a befejezés – a Panthers rúgójátékosa, Graham Gano minden idők második leghosszabb NFL-mezőnygóljával, egy 63 yardos rúgással nyerte meg csapatának a meccset 33-31-re.

Különös szezonkezdetet hozott össze a Cleveland Browns, az ötödik fordulóban már a harmadik hosszabbításos meccsüket játszották, és nem mellesleg öt meccs megvolt neki mind az öt lehetséges forgatókönyv egy NFL-mérkőzés végkimenetelére, vagyis nyertek és kikaptak rendes játékidőben, hosszabbításban is nyertek és ki is kaptak, és emellett már egy döntetlenjük is volt. Végül 12-9-re verték a csoportrivális Baltimore Ravenst, de nem ez volt a forduló egyetlen hosszabbításos meccse, a Houston Texans ráadásban nyert 19-16-ra a Dallas Cowboys ellen az állami rangadón.

Eredmények

Tennessee Titans–Buffalo Bills 12–13

New York Giants–Carolina Panthers 31–33

Miami Dolphins–Cincinnati Bengals 17–27

Baltimore Ravens–Clevland Browns 9-12 hosszabbítás után

Green Bay Packers–Detroit Lions 23-31

Jacksonville Jaguars–Kansas City Chiefs 14–30

Denver Broncos–New York Jets 16–34

Atlanta Falcons–Pittsburgh Steelers 17–41

Oakland Raiders–Los Angeles Chargers 10–26

Minnesota Vikings–Philadelphia Eagles 23–21

Arizona Cardinals–San Francisco 49ers 28–18

Los Angeles Rams–Seattle Seahawks 33–31

Dallas Cowboys–Houston Texasn 16–19 h.u.